UBERA ARANZETA (EH Bildu, 2014-10-23):
Pentsatu nahi dut talde guztien artean EH Bildu ere aurkitzen dela. Orduan, hurrengo batean eskertuko nizuke nik bidaltzen dizudanean… Bidali nizun proposamen bat, zuk beste bat; ez genuen ezagutzen erdibidetutako proposamenik. Guztion artean adostasuna bilatzea baldin bada helburua, iruditzen zait guztiok ahalegin gehiago egin beharko genukeela.
Baina gaur azpimarratu nahi duguna da hemen ez gaudela parean dauden bi herriren arteko guda batez hitz egiten. Hau ez da Israelen eta Palestinaren arteko guda, gerra arrunt bat. Hemen estatu bat beste herri baten gain burutzen ari den sarraski baten aurrean gaude; defentsarik gabe, babesik gabe aurkitzen den herri baten aurrean gaude. Beraz, sarraski baten aurrean gaude.
Pentsatzen dut hori, behintzat, ulertu eta onartuko duzuela, ez? Gutxienez, palestinarrek defentsarako eskubidea izango dutela. Zer egin behar dugu, nola defendatu behar ditugu? Armak ere kenduko dizkiegu, Kobanen interbentzio militarra defendatzen dugunean eta armak ematen dizkiegunean beraien defentsarako eta palestinarrek ez daukatenean nola defendatu? Zertaz ari gara hitz egiten hemen? Koherentziaz ari gara hitz egiten? Iruditzen zait hemen guztiok dakigula zer gertatzen ari den.
Eta jakina gu biktima guztiekin gaudela, gaitzesten ditugula indarkeriaz eginiko eraso guztiak eta erailketa guztiak, baina datuak –zuk ere eman dituzu datuak– oso esanguratsuak dira. Erailak, guztira, azkenean 2.168 izan dira. Horietatik % 76, zibilak: umeak 519, emakumeak 297. Zaurituak 10.895. Horietatik 77 familia deseginak, apurtuak; osasun-profesionalak erailak, NBEko langileak ere bai. 10.000 etxe guztiz suntsituak. Eta badakizue zenbat urte beharko diren guzti hori berriro eraikitzeko, berreskuratzeko? 20 urte. Bonbardaketa horiek eragin dutena berriro konpontzeko, 20 urte beharko ditugu. Eta Hamasek eragindako hilketak, erailak, zenbat izan dira? 70. Orduan, datuek ere hitz egiten dute. Eta hilketa guztiak, bat bakarra izanik ere, denak gaitzesgarriak dira, baina izan gaitezen zintzoak eta hitz egin dezagun garbi.
Eta Israel, ziklikoki egiten dituen sarraski horiez gain, egunerokoan ere ez dago eskuak gurutzatuta. Lanean ari da bere helburua lortzeko; lurrak okupatzen, blokeatzen, etengabe beldurra sartzen bere helburuak lortu arte eta palestinar guztiak lurretatik bidali arte.
Orduan, zer? Hor ditugu nazioarteko adierazpenak, hitzak… Guztiok indarkeriak gaitzesten ditugu, giza eskubideak aldarrikatzen ditugu. Baina zer egin behar dugu? Zer egiteko prest gaude? Guk pentsatzen dugu gaur hemen zerbait egin genezakeela eta konpromiso konkretuak har genitzakeela, hitzetatik harago, Israel presionatzeko. Ze Israel ez baldin bada presionatua sentitzen, alferrik da. Esaterako, Israelekin izan genitzakeen harremanetan, berorren asentamendu eta kolonietan aurkitzen diren enpresekin harremanak etenaz. Eta bide asko egon daitezke. Hemen balio ez duena da Basque Countryren estrategian Israelekin harremanak izatea, asko dugulako ikasteko, eta gero, gure hipokresiarekin, garapen-lankidetzaren bidez laguntza eman. Hor ere koherentziaz jokatu beharko genuke, eta zintzotasunez, benetan giza eskubidetan sinesten baldin badugu.
Eta hemen aipatzen da puntualki, eta ez bakarrik puntualki, protokoloak badaudela Osakidetzatik laguntza bideratzeko, baina gero zuen erdibidekoan Osakidetza hitza ez duzue aipatzen, aipatu ere ez. Orduan, protokoloa baldin badago, laguntza ematen baldin bada, zergatik ez duzue zuen erdibidekoan jasotzen? Zer arazo da Osakidetzak, Eusko Jaurlaritzak, konpromiso konkretu bat hartzeko? Hor egin genezake eta gure esku dago, eta iruditzen zaigu ez dela hainbesterako hori egitea eskatzea.
Horretaz gain, zer eskatu dezakegu? Nazioarteak onartzen duen bezala eta aitortzen duen bezala, estatu izateko eskubide hori ere Kamara honek aitortzea eta adieraztea. Iruditzen zaigu hor lagundu genezakeela. Esaterako, Uruguaiko presidenteak beste proposamen bat jarri zuen mahai gainean, kasko urdinak Israelgo eta Gazako lurren artean kokatzea indarkeria-eraso horiek eteteko, ekiditeko. Aukera asko egon daitezke. Baina ezin gara geratu adierazpen eta hitzetan, zuk esan duzun bezala, eta gu horretarako prest gaude.
Eta, begira, egingo dizugu azken proposamena.